سپینې ماڼۍ له کروناوېروس سره د مبارزې لپاره د ملي ګارد ماموریت وغځاوه 
د ملي ګارد پوځیان په هر ایالت کې له سیمه ییزو چارواکو سره د مرستو په رسولو کې همکاري کوي. 
د امریکا په ایالتونو کې له کروناوېروس سره د مبارزې لپاره، ولسمشر ډونالد ټرمپ د ملي ګارد د پوځیانو ماموریت تمدید کړی دی. سپینې ماڼۍ تېره شپه د یو لړ یادښتونو په خپرولو سره ویلي چې ددغو پوځیانو د ماموریت لپاره د روان کال تر پایه پورې بودیجه ورکول کېږي. د ملي ګارد پوځيان د کروناوېروس د ټسټونو په ترسره کولو او د خوراکي توکو او درملو په وېشلو کې له ایالتي ادارو سره همکاري کوي. امریکا په هغو څلورو هېوادونو کې شمېرل کېږي چې ګڼ شمېر اوسېدونکي يې په کروناوېروس اخته شوي دي. د رویترز د خبري آژانس د شمېرو له مخې، څه باندې څلورنیم مېلیون امریکایان په کروناوېروس اخته شوي او څه باندې ۱۵۵ زره تنه ددغې وبا له کبله مړه شوي دي. پرون د سپینې ماڼۍ او په کانګرس کې د دیموکرات ګوند استازي ونه توانیدل چې د مرستو پر طرحې یوې موافقې ته ورسېږي. ددغې طرحې له مخې، مېلیونونو هغو کسانو سره نقدي مرسته کېږي چې د کروناوېروس له کبله بې روزګاره شوي دي. د وبا له خپرېدو راهېسې ګڼ شمېر امریکایان وزګار شوي او دغې مسلې د امریکا پر اقتصاد ناوړه اثر کړی دی. د امریکا حکومت وزګارو خلکو ته په اونۍ کې ۶۰۰ ډالر ورکول خو ددغو پېسو د وېشلو بهیر تېره اونۍ پای ته ورسېد. په کانګرس کې دېموکراتان او جمهوري غوښتونکي د نویو طرحو په وړاندې کولو سره کوښښ کوي چې له خلکو او سوداګرو سره د مرستو لړۍ دوام ومومي خو تراوسه پدې اړه کومه موافقه نده شوې.